Բեթ Հարթ

Բեթ Հարթ (անգլ.՝ Beth Hart, հունվարի 24, 1972(1972-01-24), Լոս Անջելես, Կալիֆոռնիա, ԱՄՆ), ամերիկացի երգչուհի, երաժիշտ, կոմպոզիտոր։


== Կենսագրություն ==


=== Վաղ տարիներ ===
Բեթ Հարթը ծնվել է 1972 թվականին Լոս Անջելեսից մի փոքր հեռու գտնվող Փասադենա քաղաքում։ Ընտանիքի անդամներն այնքան էին սիրում երաժշտություն, որ արդեն 4 տարեկանից աղջկան նստեցնում էին դաշնամուրի առջև։ Նա հաճույքով էր մասնակցում պարապմունքներին և արդեն պատկերացնում էր դասական դաշնակահարուհու և նույնիսկ օպերային երգչուհու կարիերա։

Բեթի ծնողների ընտանեկան երջանկությունը խաթարվեց դեռևս այն ժամանակ, երբ աղջիկը դեռահաս էր։ Հորը ձերբակալեցին թմրամիջոցներ պահելու համար, և շուտով ծնողներն ամուսնալուծվեցին։ Բեթ Հարթը մեծ քրոջ հետ սկսեց հակվածություն ցուցաբերել թմրամիջոցների նկատմամբ։ Հարցազրույցներից մեկում այսպես է խոսել իր կյանքի այդ փուլի մասին․ 

Դպրոցն ավարտելուց հետո Բեթ Հարթն ընդունվեց Լոս Անջելեսի կատարողական արվեստների բարձրագույն դպրոց, որտեղ սովորեց երգել և նվագել թավջութակ։ Մեգապոլիսում լայն հնարավորություններ բացվեցին աղջկա տաղանդի իրացման համար։ Որպես հայտնիություն ձեռք բերելու և հանդիսատես գրավելու առաջին փորձեր՝ հանդիսացան ելույթները «Լոս Անջելեսի ակումբների բաց միկրոֆոնների» առջև։ Հանդիսատեսը միանգամից սիրեց նրան, սակայն մանկավարժներն այդ գիշերային զբաղմունքները, այն էլ ի վնաս ցերեկային պարապմունքների, չէին խրախուսում։ Արդյունքում Բեթին դուրս հանեցին ուսումնարանից բացակայությունների պատճառով։ Երգչուհուն դա առանձնապես չէր անհանգստացնում, քանի որ նա արդեն գիտեր, թե ինչ է ուզում կյանքից և ինչպես պետք է հասնի փառքի։


=== Ստեղծագործական կարիերայի սկիզբ ===
1993 թվականին Բեթ Հարթն արդեն ուներ միասնական խումբ, սեփական նյութեր, և որ ամենակարևորն է, մենեջեր։ Նա երգիչ Ջեֆրի Լեյ Տոզերն էր, ով ուներ նաև փոքրիկ ստուդիա։ Հենց նա Բեթին խորհուրդ տվեց մասնակցել «Starsearch» («Աստղերի որոնում») հեռուստաշոուին, որտեղ նա նվաճեց գլխավոր մրցանակը։ Սակայն այդ ժամանակ երգչուհուն չհաջողվեց միանգամից զարգացնել հաջողությունը։ Երաժշտական լեյբլներն անցնում էին նրա կողքով և չէին շտապում պայմանագիր ստորագրել։ Գիտակցելով հեռուստատեսային փառքի անարդյունավետությունը՝ Բեթ Հարթն իր խմբի երաժիշտների հետ ընդունեց արմատական որոշում՝ հեռացավ իր մենեջերից և սկսեց երգել հենց փողոցում։ Երաժիշտները տեղավորվեցին Սանտա-Մոնիկա քաղաքում, որտեղ գրեթե ամեն օր համերգներ էին տալիս անցորդների համար։ Շուտով Բեթ Հարթին նկատեց նշանավոր երաժշտական պրոդյուսեր Դեյվիդ Ֆոսթերը, ով երգչուհուն առաջարկեց ձայնագրել դեբյուտային ալբոմ իր «143 Records» լեյբլում։


=== Դեբյուտային ալբոմ «Immortal», 1996 ===
Առաջին իսկ ալբոմը Բեթին բերեց մեծ ճանաչում։ Այդ ալբոմի ստեղծագործությունները դարձան հիթեր Ատլանտիկայի երկու կողմերում։ Երգչուհին իր երաժշտական խմբի հետ ինը ամսով մեկնեց շրջագայությունների։ Նրանք համերգներ էին տալիս ԱՄՆ-ում, Դանիայում, ՀԱՀ-ում։ Սակայն ստեղծագործական տարաձայնություններն ու վեճերն ուղեկցում էին երաժիշտներին ամբողջ ճանապարհի ընթացքում, և վերադառնալով հայրենի երկիր՝ նրանք որոշում են ժամանակավորապես դադարեցնել համատեղ գործունեությունը։ Երգչուհին այսպես է նկարագրել առաջին շրջագայությունից իր ստացած տպավորությունները․ 


=== Ալբոմ «Screaming for my supper», 1999 ===

Ժամանակավորապես լքելով խումբը՝ Բեթ Հարթը որոշում է փոխել միջավայրը և հայրենի քաղաքից մեկնում է Բիրմինգհեմ։ Այստեղ նա իր ամբողջ ազատ ժամանակն անցկացնում է նոր ալբոմի համար երգեր գրելով։ Հինգ ամիս անց Բեթը պատրաստի նյութերով վերադառնում է Լոս Անջելես, որպեսզի ձայնագրի երկրորդ ալբոմը։ Այդ ընթացքում նրա խմբի կազմից դուրս եկան բոլոր երաժիշտները, բացի բաս-կիթառահար Տալ Հերցբերգից, ում հետ էլ նրանք ուղևորվեցին դեպի Հոլիվուդ՝ «Sound Chamber» ձայնագրման ստուդիա։ Երկրորդ՝ «Screaming for my supper» ալբոմն արժանացավ երաժշտական քննադատների և հանրության հիացական արձագանքին։
Ալբոմի ձայնագրությունից հետո Հարթը ցանկություն ունեցավ ընդլայնել իր ստեղծագործական հետաքրքրությունները և սկսեց նախնական աշխատանքը ռեժիսոր Ռիչարդ Դոնների հետ Ջենիս Ջոպլինի կյանքի մասին ֆիլմի նկարահանումների համար։ Սակայն Բեթը մերժեց ֆիլմում դեր ստանձնելու առաջարկը՝ կարծելով, որ կինոյում խաղալն իրեն համապատասխան չէ։ Շուտով երգչուհին հրավեր ստացավ՝ մասնակցելու Ջենիս Ջոպլինի մասին մյուզիքլի լսումներին։ Մյուզիքլը կոչվում էր «Սիրով՝ Ջենիս»։ Նա ուրախությամբ ձեռնամուխ եղավ թատերական մեծ բեմում հանդես գալու հնարավորությանը։ Մյուզիքլն արժանացավ հանդիսատեսի հիացմունքին։ Այդ հաջողության ալիքի վրա 1999 թվականի հոկտեմբերին Բեթն իրականացնում է բարեգործական համերգային շրջագայություն Ամերիկայում, որի նպատակն էր միջոցներ հայթայթել դպրոցներում երաժշատական կրթության ապահովման և երիտասարդ կոմպոզիտորներին ու կատարողներին օգնելու համար։ Միևնույն ժամանակ երգչուհու փառքն ու հաջողությունը դարձան նրա ալկոհոլային և թմրամիջոցային կախվածության խորացման պատճառ։ Ավելի ուշ Բեթը հիշում է․ 

Թեև Բեթը հաղթահարել է թմրամիջոցային կախվածությունը, սակայն վերահսկում է իր կյանքը և առողջական վիճակը կրոնի և տրանսցենդենտալ մեդիտացիայի միջոցով։


== Անձնական կյանք և խումբ ==
Երգչուհին ամուսնացած է իր ճանապարհային մենեջեր Սքոթ Գեթսկովի հետ։ Հարթը ոչ միայն վոկալիստ է, այլև նվագում է երաժշտական տարբեր գործիքներ՝ դաշնամուր, կիթառ, թավջութակ, բաս-կիթառ և հարվածային գործիքներ։ Նրա խմբում ընդգրկված են կիթառահար Ջոն Նիկոլսը, բասիստ Բոբ Մարինելին և թմբկահար Բիլ Ռանսոմը։ Բեթի մենեջերը Դեյվիդ Վոլֆն է։


== Սկավառակագրություն ==
1993: Beth Hart and the Ocean of Souls
1996: Immortal
1999: Screamin' for My Supper
2003: Leave the Light On
2007: 37 Days
2010: My California
2012: Bang Bang Boom Boom
2015: Better Than Home
2016: Fire on the Floor


== Ծանոթագրություններ ==


== Արտաքին հղումներ ==
Բեթ Հարթը imusic.am֊ում